भारत युवाओं का देश है। हमारा सोशल मीडिया का दायरा तो हर दिन बड़ा हो रहा है, लेकिन किसी से मिल कर अपने दिल की बात कहने वाला नेटवर्क दिनोंदिन छोटा होता जा रहा है। यों अब आत्महत्या जैसे कदम उठाने वाले लोगों की पहचान करने के लिए सॉफ्टवेयर की मदद भी ली जा रही है। फेसबुक समेत कई सोशल मीडिया के मंच अब कृत्रिम बुद्धि की मदद से ऐसे सॉफ्टवेयर तैयार कर रहे हैं, जो पहले ही यह चेतावनी दे देंगे कि फलां यूजर आत्महत्या कर सकता है। फ्लोरिडा स्टेट यूनिवर्सिटी के शोधकर्ताओं ने बीस लाख ऐसे मरीजों का आंकड़ा इकट्ठा किया, जो मानसिक रूप से परेशान थे और फिर सॉफ्टवेयर की मदद से यह जानने की कोशिश की गई कि उनमें से कितने मरीज आत्महत्या कर सकते हैं। सॉफ्टवेयर विश्लेषण से जो नतीजे सामने आए, वे अस्सी से नब्बे फीसद तक सही थे।